**EÖTVÖS LORÁND TUDOMÁNYEGYETEM**

**Bárczi Gusztáv Gyógypedagógiai Kar**

**ÚTMUTATÓ**

**BA/ MA szintű szakdolgozat készítéséhez**

Az Eötvös Loránd Tudományegyetem Szervezeti és Működési Szabályzatának II. kötete (2012. szept. 1.), a Hallgatói Követelményrendszer (HKR) 76 - 80. §-a és a Kari Különös Rész 296. §-a rendelkezik a szakdolgozat készítéséről.

Lsd. <https://www.elte.hu/dstore/document/689/ELTE_SZMSZ_II.pdf>

A szakdolgozat kari szintű szabályozása (Kari Különös Rész 296-296/E. §) az I. Mellékletben olvasható

A Kar Tudományos és Kutatásetikai Bizottsága által jóváhagyott Útmutató az ELTE SZMSZ HKR-ben szabályozott elemein túl szakmai irányelveket ad a BA/MA szintű szakdolgozat tartalmi, formai és egyéb követelményeit illetően, továbbá az értékelés szempontjait is meghatározza. Az Útmutató előírásait a Karon készített valamennyi BA/MA szintű szakdolgozat esetében alkalmazni kell.

A szakdolgozat készítését egy olyan folyamatnak tekintjük, amely kereteket és támogatást biztosít a szakdolgozónak, hogy számára érdekes, fontos és a fogyatékossággal élő emberek számára releváns gyógypedagógiai, pedagógiai, pszichológiai, nyelvészeti, művészeti és fogyatékosságtudományi, illetve tudományos határterületeiken elhelyezkedő kritikai és reflektív kutatómunkát végezzen.

###### Témaválasztás

A BA/MA szintű képzésben egyetlen szakon (és a választott egy/ két szakirányon) tanulnak a hallgatók. A Gyógypedagógia szak területéről választható téma azt jelenti, hogy bármely intézet hirdethet szakdolgozati témát.

A szakdolgozati témák a Neptunban kerülnek megjelenítésre és a témaválasztás is a Neptun rendszerben történik.

Komplex témák esetén a szakcsoportok, intézetek együttműködése, közös témavezetés ill. a bírálói (opponensi) feladatok megosztása javasolt.

###### A témaválasztást követően az irányító oktatók tájékoztatják a hallgatókat a szakdolgozat készítésének, értékelésének és védésének szempontjairól, a szakdolgozati konzultációk rendszeréről. A szakdolgozati konzultáció folyamatos szakmai tanácsadást és ellenőrzést jelent (15 óra/szemeszter). A konzultációs folyamatban való részvétel a dolgozat elkészítésének elemi feltétele. A konzultáció az oktató és a hallgató által előre egyeztetett formában, részben online módon is megvalósulhat. Amennyiben a hallgató nem jelenik meg a témavezetővel közösen egyeztetett konzultációs alkalmakon, vagy semmilyen módon nem törekszik a szakmai együttműködésre, akkor a témavezető nem igazolja a munkát. A konzultációs folyamatban való részvétel igazolása a Neptun rendszerben a megfelelő tantárgyaknál (Szakdolgozat III., IV., a dolgozat feltöltésének témavezetői engedélyezése) történik. (<https://barczi.elte.hu/content/szakdolgozat-keszitesi-utmutato.t.60>)

###### Főbb szakdolgozati típusok a teljesség igénye nélkül

A/ Tapasztalatokat feldolgozó

*a) Saját vizsgálaton alapuló empirikus jellegű munka (akár kutatócsoport részeként)*

Gyógypedagógiai, pedagógiai, szociológiai, pszichológiai vagy más jellegű vizsgálatokat tartalmaz, feldolgozva a szakirodalomban fellelhető előzményeket is. Típusa lehet helyzetfelmérés, kompetencia-, képesség- vagy tudásszintmérés, dokumentumelemzés, tartalomelemzés, kérdőíves-, interjús vizsgálat, vagy ezekre irányuló eszközök kipróbálása (pilot vizsgálat), a kapott eredmények alapján csoportok összehasonlítása, összefüggések feltárása szűkített mintán, elővizsgálat jelleggel.

*b) Esettanulmány*

Alapját konkrét - saját tapasztalatú – eset képezi, amelyet (megkülönböztetendő az esetleírás műfajától) átfogó természettudományi és/vagy társadalomtudományi összefüggéseket értelmező-magyarázó szemlélettel elemez a hallgató. A gyakran választott, gyógypedagógiai fejlesztést bemutató, egy különleges komplex állapotot leíró, illetve társadalomtudományi jellegű esettanulmányoknál (szervezet, folyamat bemutatása, stakeholderek azonosítása és megfelelő módszerrel való bevonása, jó gyakorlatok feltérképezése, adaptálási lehetőségei) kiemelt szempontok: a vizsgálati és foglalkozási módszerek kiválasztása, indokoltsága, az eljárások bemutatása, a fejlesztés időtartamának pontos megjelölése, a biológiai, pszichológiai és környezeti háttér feltárása, stb.).

Tartalmazhatja az eset kapcsán felvetődő szakmatörténeti, - elméleti vonatkozásokat és az esettanulmány készítőjére ható szubjektív tényezőket is, melyek szakszerű, szupervízió keretében zajló feldolgozással kerülhetnek ismertetésre.

Ennél a szakdolgozati típusnál is követelmény:

- a szakirodalom hasonló tárgyú tapasztalataira történő hivatkozás;

- az adott esettel kapcsolatos források, adatok pontos megnevezése, a személyek anonimitásának megőrzése mellett;

- előre meghatározott szempontok alapján készített megfigyelési jegyzőkönyv (ill. más regisztráló dokumentum) folyamatos vezetése;

- a változás/hatás/folyamat megítélése.

B/ Szakirodalmi kutatómunkán alapuló feldolgozás

*a) szisztematikus review készítése pl. a PRISMA irányelvek szerint, követve a szisztematikus review-k összeállításának módszertanát. (elsősorban MA szinten javasolt)*

A gyógypedagógia és határtudományai valamely területéhez kapcsolódó munka, amelyben a hallgató egy bizonyos elméleti, elmélet- vagy szakmatörténeti kérdés bemutatására vállalkozik. Az olvasottak szintetizálására, alapproblémáinak meglátására, összefüggéseinek feltárására, elméleti modellek összehasonlítására tesz kísérletet, ezen túlmenően saját tézisek felállítására és igazolására.

*b) Történeti elemzés*

Típusai: intézménytörténet, portré-történet, problématörténet, összehasonlító gyógypedagógia-történet, fogyatékosságtörténet, szociálpolitikai történeti elemzés, stb. A feldolgozás módját a választott téma határozza meg. Általános munkamódszer és munkamenet: levéltári, könyvtári kutatómunka, dokumentumelemzés, interjúk, források gyűjtése és feldolgozása. E szakdolgozati típus esetében a szintézisben új információt nyújtó tartalmaknak kell megjelenniük.

C/ Online eszközfejlesztés (applikáció, szoftver, mérőeszköz, stb.), film, egyéb innováció.

E szakdolgozati típus esetében elektronikus dokumentumtárak összeállítására, online szakmai anyagok, filmek alkotására is lehetőség van, a témavezető szoros szakmai kontrollja mellett. A produktum mellé rövid (minimum 20.000 karakter) szöveges elméleti és módszertani összefoglaló készül, a két elem együttesen alkotja a szakdolgozatot.

###### A szakdolgozat módszertani követelményei

1. A szakdolgozat címe, témafelvetése és összegzése között összhangnak kell lennie, amelynek alapján a tartalom egyértelműen azonosítható. (Az olvasó azt találja meg a dolgozatban, ami ezek alapján feltételezhető; lehetőleg csak azt, ill. nem csupán annak egy részét.)

2. A megismerési folyamat (a szakdolgozatban felvetett probléma tudományos igényű megközelítése és feltárása) szükség szerint legyen előkészített, megtervezett (konkrét témameghatározás, problémafelvetés, kérdésfelvetés vagy hipotézis, reális célmeghatározás, konkrét szaktudományos előzmények). A hallgató tudjon az adott témakörön belül úgy kérdezni, hogy azáltal valamilyen új szempont, újfajta megközelítési mód fogalmazódjon meg. A használt kulcsfogalmak legyenek egyértelműen definiáltak. (A szerző pontosan írja körül, hogy mi a megfigyelni szándékozott jelenség, hogyan vizsgálta, elemezte azt. Mutassa be az egyes kulcsfogalmak és a vizsgálni kívánt jelenségek közötti viszonyt.) Legyen képes a témához szorosan kapcsolódó, tudományosan elfogadott hazai és nemzetközi szakirodalom feltárására és bemutatására, és arra építve kérdések vagy hipotézisek felállítására.

A témához kapcsolódó hazai és nemzetközi szakirodalmi feldolgozás elsősorban elsődleges forrásokra támaszkodjon, hivatkozási rendszere feleljen meg az APA VII. által elvártaknak.  
 A témához kapcsolódó hazai és nemzetközi szakirodalmi feldolgozás, illetve a dolgozat minden eleme meg kell, hogy feleljen a hivatkozás és jogtisztaság kívánalmainak (ELTE SZMSZ II. kötet HKR 74/A-C. §).

3. A vizsgálati eljárások/ kutatási módszerek kiválasztása, alkalmazása legyen kellően megalapozott, illeszkedjen a témához, a kutatási kérdésekhez/ hipotézisek vizsgálatához.

A szakdolgozat tartalmazhat esettanulmányt, vagy szűkített mintán történő empirikus kutatást, kvázi elővizsgálatot, egy téma részletes, kritikai (teoretikus, történeti) elemzését, ill. szakirodalmi feldolgozását. A választott eljárás kutatásmódszertani kritériumainak teljesülnie kell.

Hipotézisvizsgálat esetén a hipotézis ellenőrzéséhez illeszkedő módszereket kell választani; ebben a témavezető nyújthat segítséget. A hipotézisek következzenek a szakirodalmi feldolgozásból, a hipotézisek bemutatásakor adja meg azok teljesülésének, illetve nem teljesülésének feltételeit, melyet a kutatása során megvizsgál.

Exploratív vizsgálat esetén nincsenek hipotézisek, viszont a vizsgálat kérdéseit pontosan meg kell fogalmazni.

Kvalitatív módszertan alkalmazása esetén BA szinten alapszintű tartalomelemzés az elvárás. MA szinten többszintű, összetettebb, akár kvantitatív elemeket is tartalmazó tartalomelemzés várható el.

A módszertan alkalmazásának lépései kerüljenek pontosan bemutatásra. A megismerési folyamat leírása legyen olyan pontos, hogy tegye lehetővé a megismételhetőséget is (verifikáció). A szakdolgozat szerzője legyen tisztában és jelenítse is meg a felhasznált eszközökben és vizsgálati módszerekben rejlő lehetőségeket és korlátokat. (Mit vizsgál, dokumentál a készített, kiválasztott konkrét eszköz? Mennyire általánosítható, kire vonatkoztatható az eredmény?) Amennyiben a szerző munkája egy kutatócsoport nagyobb ívű kutatásának része, meg kell jeleníteni, hogy melyik rész képezi a szerző saját munkáját.

4. A kutatás által feltárt eredmények bemutatása legyen lényegretörően részletezett, strukturált (pl. a hipotézisek szerint rendezett), amely tartalmazhatja az eredmények megértését támogató vizuális szemléltetést (ábra, táblázat, fotó, stb.) A megbeszélés az eredmények értelmezése, a szakirodalommal, más kutatási eredményekkel való összevetés, az azonosságok és a különbségek lehetséges magyarázata, következtetések levonása, a kutatás korlátainak bemutatása, illetve a javaslatok megfogalmazása, köztük a további kutatásokra vonatkozó javaslattétel is.

5. A szakdolgozatnak minden tekintetben meg kell felelnie a Gyógypedagógiai Kutatásetikai Alapelveknek (tájékozott beleegyezés, hozzájárulás, anonimitás, stb.)

Részletesen lásd. <http://www.barczi.elte.hu/media/0b/45/8efc5b98152222446f59e50216ed8e493f3e49dff37edd4ba9c7869b10d0/BGGYK_Kutatasetikai_elvek.pdf>

(Az erre vonatkozó nyilatkozat formanyomtatványa a III. Mellékletben található.)

***A szakdolgozat terjedelmi és formai kritériumai***

A BA képzésben alkotott szakdolgozat minimális terjedelme 60.000 nyomtatott karaktert tartalmazó szöveg szóközzel együtt. A maximális terjedelem 90.000 karaktert tartalmazó szöveg.

MA szinten a minimális terjedelem 110.000 karakter, a maximális terjedelem 150.000 karakter. A maximális terjedelem a témavezető engedélyével max 10%-ig léphető át. A terjedelmi határok az irodalomjegyzék, a mellékletek nélkül értendők.

*A szakdolgozat címlapjának tartalmaznia kell az alábbiakat:*

- az Egyetem és a Kar teljes neve,

- a szakdolgozat címe,

- a szakdolgozatot készítő hallgató neve, tagozata és a szak, illetve szakirány megjelölése,

- a Kar székhelye,

- a szakdolgozat beadási éve,

- a témavezető tanár neve.

A hallgató a szakdolgozatát a Neptunba tölti fel az alábbiak szerint: <https://barczi.elte.hu/content/szakdolgozat-feltoltese-a-neptunba.t.1927>

A szakdolgozat tartalomjegyzéke oldalszámokat is tartalmaz.

A mellékletben az ábra/táblázat/képjegyzéknek megjelenítésre kell kerülnie.

A szakdolgozat benyújtására és formai követelményeire vonatkozó HKR 296/B.§-ban leírtak mellett a hallgató köteles a témavezető számára dolgozata végleges változatát Word dokumentum formában, elektronikus módon is eljuttatni.

***A szakdolgozat (témavezetői és opponensi) bírálatának főbb szempontjai***

* A témaválasztás indoklása, a probléma megfogalmazása.
* A témához kapcsolódó (hazai és nemzetközi) szakirodalmi tájékozottság és szakszerűség.
* A hipotézisek, kutatási kérdések, felvetések helyessége, pontossága.
* Az alkalmazott kutatási módszerek helyessége.
* Eredmények bemutatása, elemzése, értelmezése.
* Újszerű következtetések levonása, önálló alkotói elem megléte, a tartalmak szintetizálása.
* A felhasznált irodalmak, idézetek, hivatkozások pontossága.
* Szerkezet, megfogalmazás, rendezettség, forma.

A Szakdolgozati bírálati ív formanyomtatványa a III. Mellékletben található.

Az Útmutatóban nem szabályozott kérdésekben az ELTE SZMSZ HKR Általános rész és a Kari Különös Rész rendelkezéseit kell alkalmazni.

Ez az Útmutató a 2021/22-es tanév I. félévétől megkezdett szakdolgozat készítési folyamatokra érvényes!

Az Útmutatót az ELTE BGGYK Tudományos és Kutatásetikai Bizottsága 2021. szeptember hónapban hagyta jóvá.

Jóváhagyta: ELTE BGGYK Kari Tanácsa 2021. december 1-jén

**I. Melléklet ELTE SZMSZ II. kötet HKR BGGYK kari különös rész (296-296/E. §)**

SZAKDOLGOZAT/PORTFÓLIÓ

296. §

(1) A szakdolgozat az adott szaknak megfelelő olyan írásbeli munka, amely tanúsítja, hogy a hallgató tanulmányaira támaszkodva, illetve a vonatkozó hazai és nemzetközi szakirodalom, valamint gyakorlati vagy empirikus vizsgálati tapasztalatai feldolgozásával önállóan képes a tanult ismeretanyag tudományos célú, alkotó alkalmazására. A hallgatót a szakdolgozat elkészítésében egy vagy több témavezető irányítja.

(2) Amennyiben a hallgató az Országos Tudományos Diákköri Konferencián I-III. helyezést vagy különdíjat, továbbá más szakmai versenyen fődíjat, illetve első helyezést ér el, a dolgozata külön bírálat nélkül, jeles minősítéssel elfogadható szakdolgozatként, ha az megfelel a szakdolgozattal szemben támasztott tartalmi és formai követelményeknek.

TÉMAVÁLASZTÁS, TÉMAVÁLTOZTATÁS

296/A. §

(1) A meghirdetendő szakdolgozati témákat az oktatásért felelős szervezeti egységek állítják össze, és a szervezeti egység vezetők továbbítják a Tanulmányi Hivatalnak. A szakdolgozat témája a javasolt témajegyzékből választható, de kivételesen egyéni téma is lehetséges. A témajegyzék leadásának határideje: minden tanév szeptember 15.

(2) A témák jegyzékét a Tanulmányi Hivatal teszi közzé az Elektronikus Tanulmányi Rendszerben. A témajegyzék meghirdetésének határideje: minden tanév október 15.

(3)

(4) Témavezető lehet a Kar oktatója, tudományos kutatója vagy külső szakember. Tudományos fokozattal nem rendelkező tanársegéd vagy külső szakember egy minősített oktató konzulensi tevékenysége mellett irányíthat szakdolgozatot.

(5) A szakdolgozat témáját, témavezetőjét – külső témavezető és/vagy egyéni témaválasztás esetén – az oktatásért felelős szervezeti egység vezetője, szakirányú továbbképzés esetén a szakfelelős hagyja jóvá a szakdolgozati témaválasztás során. Amennyiben a témaválasztás időszakában a hallgató egyéni témavajavaslattal, vagy külső témavezetőre irányuló kéréssel keresi fel az oktatót, az új téma Elektronikus Tanulmányi Rendszerbe történő felvétele előtt az oktatásért felelős szervezeti egység vezetőjének vagy szakirányú továbbképzés esetén a szakfelelősnek jóvá kell azt hagynia.

(6) A szakdolgozati témaválasztás ideje:

a) alapképzésben nappali és levelező tagozaton az 5. tantervi félévet kezdő hallgatóknak: november 15.

b) mesterképzésben az 1. tantervi félévet kezdő hallgatóknak: november 15.

c) szakirányú továbbképzésben

ca) két vagy három féléves képzés esetén az 1. tantervi félévben: november

15.

cb) négy féléves képzés esetén a 2. tantervi félévben: április 15.

ad 77. § (8)

(7) Az elfogadott téma megváltoztatását az illetékes oktatásért felelős szervezeti egység vezetője, szakirányú továbbképzés esetén a szakfelelős az érintett oktatók írásbeli hozzájárulásával engedélyezi. Ez esetben a honlapon elérhető témamódosító lap kitöltése szükséges, amit a jelzett vezetők jóváhagyása utána a Tanulmányi Hivatalra kell eljuttatni a téma Elektronikus Tanulmányi Rendszerben történő módosítása érdekében.

(8) A szakdolgozat tartalmi és formai követelményeire a Kari Tanács, a Kari Tanulmányi és Hallgatói Ügyek Bizottsága, illetve a Tudományos és Kutatásetikai Bizottság ajánlásokat és kötelező előírásokat is megfogalmazhat. Az ajánlásokat és kötelező előírásokat tartalmazó Útmutatót és mellékleteit a Kar honlapján a hallgatók számára elérhetővé kell tenni.

(9) Portfólió-készítés esetén a tartalmi követelmények az adott képzési program útmutatójában foglaltak szerint a kari honlapon kerülnek közzétételre.

FORMAI KÖVETELMÉNYEK, BENYÚJTÁS

296/B. §

(1)

(2) Ha a szakdolgozat a hagyományostól eltérő formájú (pl. multimédiás tartalom), akkor az írásos rész minimális terjedelmét egyénileg kell meghatározni. Ilyenkor a szakdolgozat részét képező multimédiás tartalmat a tartalmi elvárások tekintetében a szakdolgozattal azonos módon kell kezelni.

(3) A szakdolgozat készítője nyilatkozik, hogy a szakdolgozat megfelel a 74/B. § (1) bekezdésében meghatározott feltételeknek. A nyilatkozat értelmében plagizálás esetén a szakdolgozat érvénytelen.

(4) A szakdolgozat Elektronikus Tanulmányi Rendszerbe való feltöltési határideje:

a) a tavaszi félévben március 1.,

b) az őszi félévben november 2.,

c) szakirányú továbbképzésben a képzés szakdolgozati útmutatója tartalmazza.

(5) A leadási határidőt követően két héten belül a hallgató még leadhatja szakdolgozatát a témavezető írásbeli hozzájárulásával, térítési díj megfizetése mellett.

(6) Portfólió-készítés esetén a formai követelmények és a benyújtásra vonatkozó határidők az adott képzési program útmutatójában foglaltak szerint a kari honlapon kerülnek közzétételre.

VÉLEMÉNYEZÉS ÉS ÉRTÉKELÉS

296/C. §

(1) Az oktatásért felelő szervezeti egység vezetője, illetve szakirányú továbbképzés esetén a szakfelelős által kijelölt bíráló és a szakdolgozat témavezetője külön külön készít írásos véleményt a szakdolgozatról. Külső témavezető esetében belső bíráló szükséges. Több témavezető esetén (például témavezető és belső konzulens vagy egy külső és egy belső témavezető), egy témavezetői bírálat készül a témavezetők megállapodása alapján. Legkésőbb egy héttel a védés előtt az írásos vélemény(ek)et fel kell tölteni az Elektronikus Tanulmányi Rendszerbe, amelyek a dolgozat szöveges értékelése mellett tartalmazzák a javasolt érdemjegyet és azt is, hogy a dolgozat védésre bocsátható-e. A vélemények másolatát, valamint a védés jegyzőkönyvét a védés, ill. a záróvizsga után kell leadni a Tanulmányi Hivatalban.

(2) A szakdolgozat ötfokozatú minősítésére a témavezető és a bíráló külön tesz javaslatot. Ha a két bíráló véleménye csak 1 érdemjegyben különbözik, de az egyik érdemjegy elégtelen, akkor a hallgató nem bocsátható védésre. Ha a két bírálat között 2 érdemjegy vagy nagyobb különbség van, akkor 3. bíráló személyt kell felkérni. Ha az egyik érdemjegy elégtelen és a 3. bíráló személy az elégtelen osztályzatot megerősíti, akkor a hallgató nem bocsátható védésre.

(3) Sikertelen (elégtelen) vagy a 74/C. § (1) bekezdése alapján értékelhetetlen (megtagadott minősítésű) szakdolgozat átdolgozása vagy új szakdolgozat készítése csak egy alkalommal lehetséges.

(4) Portfólió-készítés esetén a véleményezés és az értékelés szempontrendszere az adott képzési program útmutatójában foglaltak szerint a kari honlapon kerül közzétételre.

VÉDÉS

296/D. §

(1) A szakdolgozat védésére – alap- és mesterképzésben, illetve az alapszak szakirányai szakirányú továbbképzéseiben – külön időpontban, a szóbeli záróvizsgai rész előtt kerül sor. A záróvizsga szóbeli részén csak az vehet részt, aki eredményesen megvédte szakdolgozatát.

(2) Különeljárás keretében a záróvizsga előtt szervezett szakdolgozati védések időpontja:

a) a tavaszi félévben március 1. – május 30.,

b) az őszi félévben november 2. – december 20.

(3) Alap- és mesterképzésben, az alapszak szakirányai szakirányú továbbképzéseiben a szakdolgozat védése az érintett szervezeti egység által szervezett legalább háromtagú bizottság előtt történik, amelynek tagja a szakdolgozat témavezetője is. A bizottság elnöke a szervezeti egység vezetője, vagy az általa felkért minősített oktató. A védés szervezeti egység által megadott időpontjáról a Tanulmányi Hivatal értesíti a hallgatót.

(4) A szakdolgozat védése szóban történik. A hallgató először a lényeget kiemelve, összefoglalóan ismerteti a szakdolgozatban leírtakat, majd válaszol a bírálatra, ill. a bizottság által feltett kérdésekre. Ennek során a hallgatónak lehetősége van arra, hogy beszámolhasson a szakdolgozat témájával összefüggő tudományterületeken szerzett ismereteiről. A védés után a bizottság állapítja meg a szakdolgozatnak a bírálók által javasolt érdemjegyeire is figyelemmel a szakdolgozat érdemjegyét. Vitás esetben az elnök dönt az érdemjegyről. Az érdemjegy elektronikus rögzítését a védési jegyzőkönyv alapján a Tanulmányi Hivatal végzi el.

(5) A megvédett szakdolgozatok közül csak a 4 (jó) és az 5 (jeles) minősítésű elektronikus példány kerül a könyvtárban megőrzésre. A szakdolgozati bírálati lap és a védési jegyzőkönyv a záróvizsga-jegyzőkönyv mellékleteként a Tanulmányi Hivatalban kerül archiválásra. Ennek határideje:

a) a tavaszi félévben június 5.,

b) az őszi félévben január 5.

(6) A szakirányú továbbképzésekben – ide nem értve az alapszak szakirányai szakirányú továbbképzéseit – a szakfelelős az adott félévben esedékes szakdolgozati leadási határidőt követő 5 munkanapon belül dönthet úgy, hogy a szakdolgozat védése a záróvizsga szóbeli részétől külön időpontban történjen. Erről a döntéséről írásban értesíti a Tanulmányi Hivatal vezetőjét. A szakirányú továbbképzésekben – ide nem értve az alapszak szakirányai szakirányú továbbképzéseit – a külön időpontban tartandó védést a Tanulmányi Hivatal szervezi.

(7) Portfólió-készítés esetén a védés időpontjai és eljárásrendje, valamint a portfólió megőrzésére vonatkozó szabályozás az adott képzési program útmutatójában foglaltak szerint a kari honlapon kerül közzétételre.

A SZAKDOLGOZATTAL ÉS A PORTFÓLIÓVAL KAPCSOLATOS FELADATOK FELÜGYELETE

296/E. §

A szakdolgozatok, illetve portfóliók készítésének és védésének felügyelete a dékán által megbízott dékánhelyettes feladata. A védéssel kapcsolatos probléma esetén a hallgató a dékán által megbízott dékánhelyettesnél tehet bejelentést írásban, legkésőbb a védést követő harmadik tanulmányi (oktatási) napon.

**II. Melléklet**

II. Melléklet

**Segédlet a szakdolgozat szakirodalmi hivatkozásainak elkészítéséhez**

Ez a Melléklet a szakdolgozat írásához szükséges alapvető bibliográfiai követelményeket tartalmazza. A hallgató a témavezető irányítása mellett az alábbiakban meghatározottak szerint készíti el a szakdolgozat irodalmi hivatkozásait, melyet a dolgozat teljes terjedelmében alkalmazni köteles. A segédletben az American Psychological Association (APA) hivatkozási rendszerének VII. verziója alapján történő hivatkozási elemek találhatók meg. A hivatkozást két helyen kell feltüntetni: egyszerűbb formában a szakdolgozat szövegében és részletesen az irodalomjegyzékben.

Általános tudnivalók az egyes bibliográfiai adatokról:

**Szerző**

A szerzői név első adata a családnév, ezt a keresztnév kezdőbetűje követi. Nem magyar szerző esetében a családnevet a keresztnév kezdőbetűjétől vesszővel kell elválasztani. A szövegben csak a családnevet kell megadni. A nevekhez kapcsolt tudományos fokozatok, címek elhagyandók.

**Évszám**

A dokumentum megjelenési éve, melyet arab számmal kell leírni.

**Cím**

A könyvek címét, folyóiratok címét és évfolyamát, kéziratos művek címét (kézirat, PhD, szakdolgozat) dőlt betűvel írjuk függetlenül a megjelenési formától (nyomtatott vagy elektronikus). Az alcím feltüntetése nem kötelező.

**Kiadás**

Az első kiadást nem kell feltüntetni, csak a további ill. bővített stb. kiadásokat. Pl. 2. kiad., átdolg. kiad.

**Megjelenési adatok**

Ha nem állapítható meg egy adat, a következő módon jelöljük: k. n. (kiadó nélkül), d. n. (dátum nélkül).

**1. Hivatkozás:** ha más művéből nem szó szerint veszünk át egy gondolatot. Az eredeti mű adatait az egyszerű hivatkozások esetében is meg kell adni. A szövegben a szerző(k) neve és a dátum szerepel, a felhasznált irodalomjegyzékben a mű azonosításához szükséges adatok.

PÉLDÁK:

**Egy szerző esetében a szövegben:**

**a., A hivatkozott szerző nem része a szövegnek:**

Legújabb tudatelméleti kutatásaink eredményei autizmusban rámutatnak arra, hogy a különböző kísérleti módszerek hogyan alkalmazhatók a kognitív heterogenitás vizsgálatára (Győri, 2009).

**b., A hivatkozott szerző része a szövegnek:**

Legújabb tudatelméleti kutatásaik eredményeit összefoglaló tanulmányában Győri (2009) rámutat arra, hogy….

**Irodalomjegyzékben:**

Győri M. (2009). A tudatelméleti képesség változatossága autizmusban – és implikációi az atipikus megismerésre és tanulásra nézve. *Gyógypedagógiai Szemle, 37*(2-3), 96-111.

Ha ugyanannak a szerzőnek ugyanabban az évben megjelent több művére is hivatkozunk, akkor a hivatkozásban és az irodalomjegyzékben is az ábécének az évszám után tett egymás utáni betűivel különböztetjük meg a műveket egymástól. Az ugyanabban az évben megjelent műveket címeik alapján rendezzük ábécé sorrendbe.

PÉLDA:

Szövegben: először (Csányi, 1992b), utóbb (Csányi, 1992a).

Irodalomjegyzékben:

Csányi Y. (1992a). A beszéd-nyelvtanulási zavarok diagnózisára épített terápia tervezése és végrehajtása hallássérülteknél. *Fejlesztő Pedagógia*, *3*(3-4), 100-103.

Csányi Y. (1992b). Hallássérültek továbbtanulási lehetőségei, különös tekintettel a gimnáziumra. *Gyógypedagógiai Szemle*, *20*(1), 58-64.

**Két szerző esetében a szövegben:**

a., Hivatkozott szerzők nem részei a szövegnek: (Kullmann & Tóth, 2012)

b., Hivatkozott mű szerzői részei a szövegnek: Kullmann és Tóth (2012)

**Három vagy több szerző esetében a szövegben** csak az első szerzőt nevesítjük, a többi szerzőt az et al. kifejezéssel helyettesítjük:

a., Hivatkozott szerzők nem részei a szövegnek: (Surányi et al., 2009)

b., Hivatkozott mű szerzői részei a szövegnek: Surányi et al. (2009)

**Irodalomjegyzékben kettő vagy több szerző** esetében az utolsó szerző neve előtt & jel szerepel.

Kullmann L., & Tóth K. (2012). Exploration of quality of life goals in individuals with spinal cord injury. *International Journal of Rehabilitation Research, 35*(1), 85-87.

**Az irodalomjegyzékben húsz szerzőig** kiírjuk a szerzők nevét:

Surányi Zs., Csépe V., Richardson, U., Thomson, J. M., Honbolygó F., & Goswami, U. (2009). Sensitivity to rhythmic parameters in dyslexic children: a comparison of Hungarian and English. *Reading and Writing, 22*(1), 41-56.

**Húsznál több szerző** esetében az első tizenkilenc és az utolsó szerzőt nevesítjük, a többi szerzőt három ponttal helyettesítjük.

**2. Közvetett hivatkozás:** amikor egy idézetet, gondolatot, megállapítást nem az eredeti műből, hanem egy azt feldolgozó másik munkából veszünk át.

Szövegben:

a., Hivatkozott szerző nem része a szövegnek:

Ezzel világossá vált, hogy mit értünk a minden szakaszban megegyező funkcionális mechanizmusokon. (Piaget, id. Kiss, 1993)

b., Hivatkozott szerző része a szövegnek:

Piaget (id. Kiss, 1993) ezzel világossá tette, hogy mit értünk a minden szakaszban…

Irodalomjegyzékben:

Kiss T. (1993). *Jean Piaget a pszichológus*. Alex-typo Kiadó.

**3. Idézet:** a felhasznált irodalomból szó szerint átvett szövegrészlet az idézet. Az idézett szöveget idézőjelbe kell tenni, és meg kell adni az eredeti művet azonosító bibliográfiai adatokat a megfelelő oldalszámmal együtt. Az idézőjelbe tett szövegnek teljes mértékben meg kell egyeznie az eredeti szöveggel, beleértve a központozást is.

Szövegben – szerző nem része a szövegnek:

„A hivatkozás elmulasztása valamely fontos, az adott közleménnyel jelentős tartalmi átfedésben lévő dolgozatra a tudományos közlés esetében plágiumnak tekinthető.” (Beck, 1992, p. 263).

Szövegben – szerző része a szövegnek:

Beck (1992) szerint „a hivatkozás elmulasztása valamely fontos, az adott közleménnyel jelentős tartalmi átfedésben lévő dolgozatra a tudományos közlés esetében plágiumnak tekinthető” (p. 263).

Irodalomjegyzékben:

Beck M. (1992). A tudományos közlés etikai kérdései. *Magyar Tudomány, 99*(3), 257-266.

**Irodalomjegyzék:**

Az irodalomjegyzék a szakdolgozat megírásához felhasznált művek, szerzők szerint betűrendbe sorolt listája. Ezt a dolgozat végére, a mellékletek elé helyezzük el. Ugyanazon szerző(k) különböző művei a megjelenés sorrendjében követik egymást. A megadott művek lehetnek teljes könyvek, könyvekből vett önálló tanulmányok, fejezetek, folyóiratcikkek, kéziratok, egyéb speciális dokumentumok.

A felsorolt művek adatait az alábbiak szerint kell közölni:

**Könyvek:**

szerző. (évszám). *cím* (kiadás). kiadó.

PÉLDA:

Gyurgyák J. (1996). *Szerkesztők és szerzők kézikönyve*. Osiris Kiadó.

**Könyvek önálló részei (tanulmányok, könyvfejezetek):**

szerző. (évszám). tanulmány címe. In a könyv szerkesztője, *a könyv címe* (kiadás, rész oldalszáma a könyvön belül, kiírva az oldal latin nyelvű rövidítését: pp.). kiadó.

PÉLDA:

Farkas M., & Perlusz A. (2000). A hallássérült gyermekek óvodai és iskolai nevelése és oktatása. In Illyés S. (szerk.), *Gyógypedagógiai alapismeretek* (pp. 505-534). ELTE Bárczi Gusztáv Gyógypedagógiai Tanárképző Főiskolai Kar.

**Folyóiratcikkek:**

szerző. (évszám). a cikk címe. *folyóirat címe, évfolyam*(füzetszám), oldalszám.

PÉLDA:

Papp G. (2002). Tanulásban akadályozott gyermekek iskolai integrációja a szakemberek közötti kooperáció tükrében. *Magyar Pedagógia, 102*(2), 159-178.

**Kéziratok, disszertációk, szakdolgozatok:**

Az ilyen dokumentumok esetében a kiadó neve helyett a dokumentum típusát adjuk meg. Disszertációk és szakdolgozatok esetén fel kell tüntetni a képző intézmény nevét is.

szerző. (évszám). cím (típus). lelőhely.

PÉLDA:

Kund A. (1823). A Mecsek flórája (Kézirat). Országos Széchényi Könyvtár.

Garai D. (2005). Az identitás alakulás fordulópontjai és a megküzdés sajátosságai veleszületetten és trauma következtében sérült mozgáskorlátozott személyek narratívumaiban (Doktori (PhD) értekezés). Debreceni Egyetem Bölcsészettudományi Kar.

**Online források:**

A már ismertetett adatok mellett a dokumentum DOI számát (tudományos tartalmak digitális azonosítója) is meg kell adni. Amennyiben nem rendelkezik DOI számmal, akkor az URL címet kell feltüntetni. Ha megváltozhat az elektronikus dokumentum elérési helye, a letöltés ideje is kötelező adat.

PÉLDA:

Meany-Walen, K. K., Davis-Gage, D., & Lindo, N. A. (2016). The impact of wellness-focused supervision on mental health counseling practicum students. *Journal of Counseling and Development, 94*(4), 464–472. https://doi.org/10.1002/jcad.12105

Freud, S. (1911). *The interpretation of dreams* (3rd ed.). Bookair. Letöltve: 2020.12.03. <http://www.psychwww.com/books/interp/toc.htm>

Előfordul, hogy a szakdolgozatíró a tudományos publikációkra nem jellemző forrásokat is felhasznál (pl. intézményi honlap, PPT prezentáció, YouTube videó). Ilyen esetben különösen fontos, hogy meggyőződjünk a forrás hitelességéről és tudományos értékéről. Az azonosításhoz szükséges adatok feltüntetése (szerző, dátum, cím, megjelenés helye) itt is kötelező.

World Health Organisation. (2019). Ebola virus disease. <https://www.who.int/health-topics/ebola/#tab=tab_1>

A honlap nevét is meg kell adni, ha az nem egyezik a szerzővel. A forrás típusa közvetlenül a cím után szerepel szögletes zárójelben.

Housand, B. (2016). Game on! Integrating games and simulations in the classroom [PowerPoint slides]. SlideShare. <https://www.slideshare.net/brianhousand/game-on-iagc-2016/> University of Oxford. (2018, December 6). How do geckos walk on water? [Video]. YouTube. https://www.youtube.com/watch?v=qm1xGfOZJc8

A jogi anyagokra történő hivatkozásokra vonatkozó szabályokat lásd a Kiegészítésben.

**Jegyzet:** a főszöveget kiegészítő rövid megjegyzés, idézés, hivatkozás. Mind idézet, mind valamely más műből nem szó szerint átvett gondolat, megállapítás esetén az idézett, ill. a forrásul szolgáló műre hivatkozni kell. A hivatkozás közölhető lábjegyzetként vagy hátsó jegyzetként. A hivatkozások jegyzéke nem helyettesítheti a szakdolgozatban felhasznált irodalomjegyzéket.

A jegyzetet kétféle módon kapcsolhatjuk a szöveghez:

· lábjegyzetként a lap alján, a főszövegtől egyértelműen elválasztva,

· hátsó jegyzetként - nagyobb terjedelmű, nagyszámú jegyzetek esetén - a teljes szöveg után elhelyezve.

Az érintett szövegrészt és a hozzá tartozó jegyzetet hivatkozási számmal kapcsoljuk össze.

**Nem szöveges tartozékok és mellékletek**

A dolgozathoz járulhatnak ábrák (rajzok, fényképek, grafikonok), táblázatok stb. Kevés számú ábra a szöveg közben is elhelyezhető, nagyobb mennyiség esetén azonban célszerű mellékletként közölni. A szövegben egyértelműen utalni kell az oda tartozó ábrákra, táblázatokra (pl. lásd 3. ábra, 5. melléklet).

A jelen mellékletben fel nem sorolt egyéb kérdésekben a könyvtár szakemberei készséggel nyújtanak segítséget a hallgatóknak.

**Felhasznált irodalom:**

American Psychological Association. (2020). *Publication Manual of the American*

*Psychological Association* (7th ed.). American Psychological Association.Gaál Cs. (2007). *Szakírás.* Medicina Könyvkiadó.

Gyurgyák J. (2018). *Szerzők és szerkesztők kézikönyve* (3. átdolg. kiad.). Osiris Kiadó.

Kiegészítés a Szakdolgozati útmutató II. Mellékletéhez

**Jogforrások megjelölése**

A különböző szintű jogforrásokra (Alaptörvényre vagy annak Átmeneti Rendelkezéseire, illetve más törvényekre, önkormányzati és egyéb rendeletekre, továbbá különböző határozatokra) való hivatkozás esetén az alábbi eljárás alkalmazandó:

A szövegben a törvény megjelölése magába foglalja a törvény kihirdetésének évét és sorszámát, valamint a törvény elnevezését és címét, mely a következők szerint történhet:

A törvény címe, a törvény kihirdetésének éve arab számmal, a törvény számát római számmal és végül a „törvény” kifejezést megjelölve.

A törvény kivételével az egyéb jogszabály (pl. rendeletek) megjelölése magába foglalja a jogszabály megalkotójának megjelölését, a jogszabály sorszámát, a kihirdetés napját, valamint a jogszabály elnevezését és címét (a különböző szintű rendeletek megjelölésére vonatkozó szabályok szerint zárójelben mindig feltüntetjük a kihirdetés dátumát is: pl. 141/2000. (VIII.9.).

A forrásjegyzékben pontosan meg kell határozni, hogy melyik jogszabály melyik szakaszára, bekezdésére, illetve esetlegesen pontjára vonatkozik a hivatkozás.

PÉLDA:

Törvény megjelölésére vonatkozóan a folyó szövegben történő hivatkozást érintően:

…az 1998. évi XXVI. törvény a fogyatékos személyek jogairól és esélyegyenlőségük biztosításáról meghatározza vagy

1998. évi XXVI. törvény a fogyatékos személyek jogairól és esélyegyenlőségük biztosításáról, 4. § (1) bekezdés b) pontja vagy

az egyenlő bánásmódról és az esélyegyenlőség előmozdításáról szóló 2003. évi CXXV. törvény

Rendeletek megjelölésére vonatkozóan a folyó szövegben történő hivatkozást érintően:

141/2000. (VIII.9.) Korm. rendelet a súlyos fogyatékosság minősítésének és felülvizsgálatának, valamint a fogyatékossági támogatás folyósításának szabályairól vagy

a pedagógiai szakszolgálati intézmények működéséről szóló 15/2013. (II. 26.) EMMI rendelet

Érd Megyei Jogú Város Önkormányzati Közgyűlése 83/2011. (XII.22.) önkormányzati rendelete

Határozatok (a Kormány, az Országgyűlés, az Egyenlő Bánásmód Hatóság, az Alkotmánybíróság, a Kúria stb. határozatai) megjelölésére vonatkozóan a hivatkozást illetően:

1653/2015. (IX. 14.) Korm. határozat az Országos Fogyatékosságügyi Program végrehajtásának 2015-2018. évekre vonatkozó Intézkedési Tervéről

10/2006. (II.16.) Ogy. határozat az új Országos Fogyatékosügyi Programról

EBH/558/2016. sz. határozata

az Alkotmánybíróság 3096/2016. (V. 24.) AB határozata

a Kúria 15/2012. sz. polgári elvi határozata

Egyéb jogi tárgyú hivatkozások (pl. az alapvető jogok biztosának jelentései, Egyenlő Bánásmód Hatóság Tanácsadó Testületének állásfoglalása stb.)

Az alapvető jogok biztosának Jelentése az AJB-5442/2016. számú ügyben kimondja, hogy….

az Egyenlő Bánásmód Hatóság 309/1/2011. (II.11.) TT. sz. állásfoglalása az akadálymentesítési kötelezettségről

Néhány európai uniós jogforrás hivatkozásáról:

az Európai Unió működéséről szóló szerződés egységes szerkezetbe foglalt változata (2012/C 326/01)

az Európai Unió Alapjogi Chartája (2012/C 326/02)

a Tanács 2000/43/EK irányelve (2000. június 29.) a személyek közötti, faji- vagy etnikai származásra tekintet nélküli egyenlő bánásmód elvének alkalmazásáról

A BIZOTTSÁG KÖZLEMÉNYE AZ EURÓPAI PARLAMENTNEK, A TANÁCSNAK, AZ EURÓPAI GAZDASÁGI ÉS SZOCIÁLIS BIZOTTSÁGNAK ÉS A RÉGIÓK BIZOTTSÁGÁNAK Európai fogyatékosságügyi stratégia 2010–2020: megújított elkötelezettség az akadálymentes Európa megvalósítása iránt Brüsszel, 2010.11.15. COM(2010) 636 végleges

az Európai Parlament 2011. október 25-i állásfoglalása a fogyatékossággal élő személyek mobilitásáról és befogadásáról, valamint a 2010-2020 közötti időszakra vonatkozó európai fogyatékosügyi stratégiáról (2010/2272(INI)

Néhány nemzetközi jogforrás hivatkozásáról:

Egyezmény az emberi jogok és alapvető szabadságok védelméről (Róma, 1950. november 4.)

az ENSZ Közgyűlése által 1966. december 16-án elfogadott a Polgári és Politikai Jogok Nemzetközi Egyezségokmánya

Internetes forrás esetén az alábbiak szerint meg kell adni a letöltés helyét és dátumát:

Pl. Letöltve: 2017. 04. 28. <https://net.jogtar.hu/jr/gen/hjegy_doc.cgi?docid=99800026.TV>

**Jogforrások megjelölése az irodalomjegyzékben**

PÉLDA

Törvények:

Magyarország Alaptörvénye

rövidítése: Alaptörvény

1949. évi XX. törvény a Magyar Köztársaság Alkotmányáról

rövidítése: Alkotmány

1998. évi XXVI. törvény a fogyatékos személyek jogairól és esélyegyenlőségük biztosításáról

rövidítése: Fot.

Rendeletek:

74/2015. (III.30.) Korm. rendelet a Nemzeti Rehabilitációs és Szociális Hivatalról

rövidítése: NRSZH r.

15/2013. (II. 26.) EMMI rendelet a pedagógiai szakszolgálati intézmények működéséről

rövidítése: Pedsz r.

Alkotmánybírósági döntések, határozatok:

11/2014. (IV. 4.) Alkotmánybírósági határozat

Bírósági döntések:

Kiss Alajos kontra Magyarország ügy, No. 38832/06. Ítélet: 2010. május 20.

Az Európai Unió dokumentumai:

Lisszaboni Szerződés az Európai Unióról szóló szerződés és az Európai Közösséget létrehozó szerződés módosításáról, amelyet Lisszabonban, 2007. december 13-án írtak alá (Hivatalos Lap C 306, 2007. december 17.)

Az Európai Unió Alapjogi Chartája. 2012/C 326/02. HL C 326/391., 26.10.2012.

### III. melléklet

### Eötvös Loránd Tudományegyetem, Bárczi Gusztáv Gyógypedagógiai Kar

### SZAKDOLGOZAT BÍRÁLAT

|  |  |
| --- | --- |
| **A szakdolgozat készítője:** |  |
| **A dolgozat címe:** |  |
| **A dolgozat témavezetője:** |  |
| **A dolgozat bírálója:** |  |
| **Az alábbi bírálatot a témavezető/bíráló (opponens) készítette.[[1]](#footnote-1)** | |

|  |  |  |
| --- | --- | --- |
| AZ ÉRTÉKELÉS SZEMPONTJAI | Adható pontszám | Elért pontszám |
| A témaválasztás indoklása, a probléma megfogalmazása | 0-5 |  |
| A témához kapcsolódó (hazai és nemzetközi) szakirodalmi tájékozottság és szakszerűség | 0-20 |  |
| A hipotézisek, kutatási kérdések, felvetések helyessége, pontossága | 0-10 |  |
| Az alkalmazott kutatási módszerek helyessége | 0-15 |  |
| Eredmények bemutatása, elemzése, értelmezése | 0-20 |  |
| Újszerű következtetések levonása, önálló alkotói elem megléte, a tartalmak szintetizálása | 0-15 |  |
| A felhasznált irodalmak, idézetek, hivatkozások pontossága | 0-10 |  |
| Szerkezet, megfogalmazás, rendezettség, forma | 0-5 |  |
| Összesen | 0-100 |  |

|  |  |  |  |
| --- | --- | --- | --- |
| **Minősítés:** | 0-59 pont elégtelen (1); | 60-70 pont elégséges (2); | 71-80 pont közepes (3); |
| **ponthatárok:** | 81-90 pont jó (4); | 91-100 pont jeles (5) |  |

**A dolgozat összefoglaló szöveges értékelése, az adott pontszámok indoklása:**

|  |
| --- |
|  |

**A védés során megtárgyalni ajánlott kérdés(ek):**

|  |  |
| --- | --- |
|  |  |
|  |  |
|  |  |

|  |  |  |
| --- | --- | --- |
| A szakdolgozat/diplomamunka védésre bocsátható / nem bocsátható.[[2]](#footnote-2)  A dolgozat eredményeinek publikálását javaslom / nem javaslom.[[3]](#footnote-3)  Budapest, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | | |
|  |  |  | |
|  |  | Témavezető/Bíráló | |

Nyilatkozat

Alulírott kijelentem, hogy az Eötvös Loránd Tudományegyetem Bárczi Gusztáv Gyógypedagógiai Karon benyújtott

…………………………………………………………………………………………….. című szakdolgozatomban foglaltak más személyek jogszabályban vagy a Gyógypedagógiai Kutatásetikai Alapelvekben lefektetett jogait nem sértik.

Dolgozatom önálló szellemi tevékenységem eredménye, amelyben mások elméleti és kutatási eredményeit jogosulatlan módon és hivatkozás nélkül nem használtam föl.

Dátum:

Hallgató aláírása és Neptun-kódja

1. A megfelelő rész aláhúzandó. [↑](#footnote-ref-1)
2. A megfelelő rész aláhúzandó. [↑](#footnote-ref-2)
3. A megfelelő rész aláhúzandó. [↑](#footnote-ref-3)